Hohlweg

E Hohl is in dief ins Gelände oigschniddener Weg.

 Beschreiwung un Vorkumme 

Hohle bilde sisch im Leeß, awwer aa in verwittertem Bundsandschdåå, wånn in uubefeschdischder Weg Jazehnde odder Jahunnerde lång benutzt wärd. Im Leeß kënne mehrere Meder hohe senkreschde Wänd schdehebleiwe. Schdeile Bëschunge heißt ma Resche. Tibische Gebiede mit Hohle im Leeß sin s Woiverdel in Niederëschdreisch un da Kaiserschduhl in Siedbade. Im Rhoifränggische Gebied find ma se vor allem im weschdlische Kraischgau, an da Bergschdrooß (zum Beischbiel in Laidershause un di „Weiß Hohl“ bei Nußloch) un in Rhoihesse. Bei de rhoihessische Derfer Alsem un Mettenem exischdiert des greeschde Hohlesyschdem vun Daitschlånd. In Alsem sin 11,5 Kilomeder erhalde.

Di Hoch Schdrooß, in alder Fernweg wu vun Heidlberg aus quer dursch de gånze Odewald gfiehrt hot, is zum Deil noch als Hohl im Bundsandschdåå zu sehe. In bschdimmde Bereische vum Bundsandschdåå im Pälzer- un Odewald sin kärzere odder längere Abschnidde vum Hohle net selde.

 Ekologie 

Di Wänd in Leeßhohle diene verschiedene Tiere als Lebensraum. Insekde wie verschiedene Aade vun wilde Biene, Erdhummle un Wefze, awwer aa Vëggl wie Bienefresser un Mauersegler baue ihre Brutrëhre in di Leeßwänd.

 Lideradur 
Reinhard Wolf un Dieter Hassler (Rausgewwer): Hohlwege – Entstehung, Geschichte und Ökologie der Hohlwege im westlichen Kraichgau, Verlag Regionalkultur, 1993, ISBN 3-929366-02-9

 Im Netz 

 Alsemer Hohle
 Mettnemer Hohle
 Hohle im Kraischgau

Kategorie:Geologie